“[Nyɔŋmɔ] baafite mɛi ni fiteɔ shikpɔŋ lɛ.”—KPOJIEMƆ 11:18.\n● Owula Pirri kpaa tɛŋdãa yɛ Kpor, yɛ Nigeria. Shi mu ni atsaa kɛjɛɔ shikpɔŋ ni jwa yɛ Niger Delta lɛ ha enitsumɔ lɛ fite. Ekɛɛ akɛ: “Mu lɛ miigbe looi ni yɔɔ faai lɛ amli lɛ, eefite wɔgbɔmɔtsei, eefite wɔfaai lɛ.” Ekɛshi sɛɛ akɛ: “Eha midaaŋ ŋmaa fɛɛ ebɔ mi.”\nANI GBALƐ NƐƐ MIIBA MLI? Nilelɔi komɛi tsɔɔ akɛ, atsiɔ jwɛi ni tsiimɔ shɛɔ tɔn akpekpei 6.5 awoɔ ŋshɔŋ daa afi yɛ jeŋ fɛɛ. Akɔntaabuu tsɔɔ akɛ, jwɛi nɛɛ 100 mlijaa 50 ji rɔbai, ni amɛbaaya nɔ amɛtɔɔ ŋshɔ lɛ hiɛ afii ohai abɔ dani amɛbaakpɔtɔ. Kɛfata shikpɔŋ lɛ nɔ muji ni adesai woɔ lɛ he lɛ, amɛmiikpata enɔ nibii ni baa wala yi lɛ hu ahiɛ bɔ ni esaaa kwraa. Niiamlitaomɔ etsɔɔ akɛ eheɔ afi kɛ nyɔji enumɔ dani shikpɔŋ lɛ nyɛɔ esaa enɔ nibii ni adesai kɛtsuɔ nii yɛ afi mli lɛ ekoŋŋ. Australia adafitswaa wolo ko kɛɛ akɛ: “Kɛ́ gbɔmɛi ayifalɛ kɛ shikpɔŋ lɛ nɔ nibii ni akɛtsuɔ nii lɛ aaakã he aya hiɛ bɔ ni eyaa lɛ amrɔ nɛɛ lɛ, no lɛ beni baashɛ afi 2035 lɛ ebaabi ni wɔná Shikpɔŋ lɛ ekome hu wɔfata nɔ ni wɔyɔɔ nɔ nɛɛ he.”—Sydney Morning Herald.\nMƐNI MƐI KƐƆ KƐJEƆ ŊWANE? Adesai yɛ nilee kɛ nyɛmɔ ni amɛkɛaatsu naagbai nɛɛ ahe nii. Wɔbaanyɛ wɔtsu naagbai nɛɛ ahe nii ni wɔbaa shikpɔŋ lɛ yi.\nANI ENƐ JA? Aŋkroaŋkroi kɛ kui babaoo ebɔ mɔdɛŋ amɛhɛle mɛi ashi yɛ bɔ ni ehe hiaa ni abaa shikpɔŋ lɛ nɔ nibii lɛ ayi lɛ he. Kɛlɛ, aaya nɔ aawo shikpɔŋ lɛ nɔ muji waa moŋ.\nTE OSUSUƆ TƐŊŊ? Ani ehe miihia ni Nyɔŋmɔ kɛ ehe awo sane lɛ mli koni ebaa wɔshikpɔŋ lɛ yi ni akafite lɛ—taakɛ ewo shi lɛ?\nKɛfata gbalɛi enumɔ ni wɔsusu he bianɛ lɛ ahe lɛ, Biblia lɛ gba hu akɛ nibii kpakpai komɛi baaya nɔ yɛ naagbee gbii lɛ amli. Susumɔ gbalɛ ni ji ekpaa lɛ he nɔkwɛmɔnɔ ko he okwɛ.\n[Wiemɔ ni akɔ ni akɛmiitsu nii ni yɔɔ baafa 8]\n“Minuɔ he tamɔ nɔ ni paradeiso shihilɛ ko ni miyɔɔ lɛ eje midɛŋ, ni nɔ ni miná moŋ ji tumo.”—ERIN TAMBER, MƆ KO NI YƆƆ UNITED STATES ŊSHƆ LƐ NAA, BENI MU NI ATSAA YƐ SHIKPƆŊ LƐ JWA YƐ MEXICO ŊSHƆ LƐ MLI YƐ AFI 2010 LƐ.\n[Akrabatsa ni yɔɔ baafa 8]\nAni Nyɔŋmɔ Sa Shwamɔ?\nAkɛni Biblia lɛ gba akɛ shihilɛi gbohii ni wɔnaa ŋmɛnɛ lɛ baaba hewɔ lɛ, ani esa akɛ ashwa Nyɔŋmɔ yɛ enɛɛmɛi ahewɔ? Ani lɛ ehaa wɔpiŋɔ? Obaanyɛ oná sanebimɔi nɛɛ ahetoi ni baaha otsui anyɔ omli yɛ Mɛni Biblia lɛ Tsɔɔ Diɛŋtsɛ? wolo ni Yehowa Odasefoi fee lɛ yitso 11 lɛ mli.\n[He ni Mfoniri lɛ Jɛ ni yɔɔ baafa 8]